62020TJ0377_RES
(Kawża T‑377/20)
KN
vs
Il-Kumitat Ekonomiku u Soċjali Ewropew
Sentenza tal-Qorti Ġenerali (It-Tmien Awla) tal‑1 ta’ Settembru 2021
“Dritt istituzzjonali – Membru tal-KESE – Investigazzjoni tal-OLAF dwar allegazzjonijiet ta’ fastidju psikoloġiku – Deċiżjoni li membru jitneħħa mill-funzjonijiet tiegħu ta’ superviżjoni u ta’ ġestjoni tal-persunal – Rikors għal annullament – Att li jista’ jiġi kkontestat– Ammissibbiltà – Miżura meħuda fl-interess tas-servizz – Bażi legali – Drittijiet tad-difiża – Rifjut ta’ aċċess għall-annessi tar-rapport tal-OLAF – Żvelar tas-sustanza tax-xhieda fil-forma ta’ sunt – Responsabbiltà”
Rikors għal annullament – Atti li jistgħu jiġu kkontestati – Kunċett – Atti li jipproduċu effetti legali vinkolanti – Stedina għar-riżenja u għall-irtirar ta’ kandidatura għall-presidenza tal-Kumitat Ekonomiku u Soċjali Ewropew – Esklużjoni
(Artikolu 263 TFUE)
(ara l-punti 62, 63, 68)
Rikors għal annullament – Atti li jistgħu jiġu kkontestati – Kunċett – Atti li jipproduċu effetti legali vinkolanti – Deċiżjoni li membru tal-Kumitat Ekonomiku u Soċjali Ewropew jitneħħa mill-funzjonijiet tiegħu ta’ superviżjoni u ta’ ġestjoni tal-persunal – Inklużjoni
(Artikolu 263 TFUE; Regolament intern tal-Kumitat Ekonomiku u Soċjali Ewropew, Artikolu 80)
(ara l-punti 74, 77-79)
Rikors għal annullament – Atti li jistgħu jiġu kkontestati – Kunċett – Atti li jipproduċu effetti legali vinkolanti – Deċiżjoni ta’ korp jew ta’ aġenzija tal-Unjoni li jikkostitwixxi ruħu parti ċivili quddiem il-qorti nazzjonali – Esklużjoni
(Artikolu 263 TFUE; Karta tad-Drittijiet Fundamentali tal-Unjoni Ewropea, Artikolu 47)
(ara l-punti 82, 83)
Kumitat Ekonomiku u Soċjali Ewropew – Membri – Fastidju psikoloġiku – Interess tas-servizz – Deċiżjoni li l-membru jitneħħa mis-setgħa ġerarkika tiegħu – Klassifikazzjoni ta’ sanzjoni dixxiplinari – Assenza
(Regolament intern tal-Kumitat Ekonomiku u Soċjali Ewropew, Artikolu 9(8), u Anness, it-tieni subparagrafu tal-Artikolu 8(3))
(ara l-punti 99-102, 104, 105)
Dritt tal-Unjoni Ewropea – Prinċipji – Drittijiet tad-difiża – Kumitat Ekonomiku u Socjali Ewropew (KESE) – Membri – Investigazzjoni tal-Uffiċċju Ewropew ta’ Kontra l-Frodi (OLAF) dwar allegat fastidju psikoloġiku – Deċiżjoni li l-membru jitneħħa mis-setgħa ġerarkika tiegħu – Dritt ta’ aċċess għad-depożizzjonijiet tas-smigħ – Limiti – Possibbiltà għall-amministrazzjoni li tirrikorri għall-anonimat jew li twettaq sommarju tat-test
(Karta tad-Drittijiet Fundamentali tal-Unjoni Ewropea, Artikolu 41(2); Regolament tal-Parlament Ewropew u tal-Kunsill Nru 883/2013, Artikolu 11(4))
(ara l-punti 112‑115, 123‑125, 187, 191)
Dritt tal-Unjoni Ewropea – Prinċipji – Drittijiet tad-difiża – Kumitat Ekonomiku u Socjali Ewropew (KESE) – Membri – Investigazzjoni tal-Uffiċċju Ewropew ta’ Kontra l-Frodi (OLAF) dwar allegat fastidju psikoloġiku – Deċiżjoni li l-membru jitneħħa mis-setgħa ġerarkika tiegħu – Dritt ta’ aċċess għad-depożizzjonijiet tas-smigħ – Limiti – Aċċess għall-verżjoni kunfidenzjali limitata għar-rappreżentanti tal-membru – Sustanza tal-verżjoni kunfidenzjali li tinsab fil-verżjoni mhux kunfidenzjali – Ammissibbiltà
(Karta tad-Drittijiet Fundamentali tal-Unjoni Ewropea, Artikolu 41(2); Regoli tal-Proċedura tal-Qorti Ġenerali, Artikolu 103(3); Dispożizzjonijiet Prattiċi għall-Implementazzjoni tar-Regoli tal-Proċedura tal-Qorti Ġenerali, punt 191; Regolament tal-Parlament Ewropew u tal-Kunsill Nru 883/2013, Artikolu 11(4))
(ara l-punti 164-166)
Sunt
Ir-rikorrent, KN, huwa membru tal-Kumitat Ekonomiku u Soċjali Ewropew (KESE) mill‑1 ta’ Mejju 2004 u kien president tal-“grupp I”, grupp ta’ persuni li jimpjegaw fi ħdan il-KESE, bejn April 2013 u s‑27 ta’ Ottubru 2020.–
Wara li ġie informat bl-allegazzjonijiet dwar l-aġir tar-rikorrent kontra membri oħra tal-KESE u tal-membri tal-persunal tiegħu, l-Uffiċċju Ewropew ta’ Kontra l-Frodi (OLAF) fetaħ investigazzjoni li matulha nstemgħu r-rikorrent kif ukoll xhieda u informaturi. Fis‑16 ta’ Jannar 2020, l-OLAF bagħat rapport li fih irrakkomanda lill-KESE jieħu l-miżuri kollha neċessarji sabiex jipprevjeni kull każ ġdid ta’ fastidju min-naħa tar-rikorrent fuq il-post tax-xogħol. Sabiex tiġi żgurata l-protezzjoni tax-xhieda u tal-informaturi, it-traskrizzjonijiet tas-smigħ tagħhom ma ntbagħtux lir-rikorrent, li rċieva verżjoni mhux kunfidenzjali u nieqsa minn anness tar-rapport tal-OLAF.
Fit‑13 ta’ Mejju 2020, il-Parlament Ewropew irrifjuta li jagħti lill-KESE l-kwittanza tal-baġit sakemm ma kinux ittieħdu miżuri sabiex jiġu segwiti r-rakkomandazzjonijiet tal-OLAF (
1
).
Permezz ta’ deċiżjoni tad‑9 ta’ Ġunju 2020, il-bureau tal-KESE stieden lir-rikorrent jirriżenja mill-funzjonijiet tiegħu bħala president tal-grupp I, kif ukoll sabiex jirtira l-kandidatura tiegħu għall-presidenza tal-KESE, u neħħieh minn kull attività ta’ superviżjoni u ta’ ġestjoni tal-persunal (iktar ’il quddiem id-“deċiżjoni kkontestata”). Wara din id-deċiżjoni, it-rikorrent baqa’ president tal-grupp I sal-iskadenza tal-mandat tiegħu, iżda rtira l-kandidatura tiegħu. Huwa nħatar membru tal-KESE għall-perijodu mill‑21 ta’ Settembru 2020 sal‑20 ta’ Settembru 2025.
Adita b’rikors għall-annullament tad-deċiżjoni kkontestata u b’rikors għad-danni, il-Qorti Ġenerali tiċħad dawn ir-rikorsi u tippreċiża l-portata tal-aċċess ta’ persuna akkużata b’fastidju għad-dikjarazzjonijiet tax-xhieda mismugħa matul investigazzjoni tal-OLAF.
Il-kunsiderazzjonijiet tal-Qorti Ġenerali
Qabel kollox, il-Qorti Ġenerali tiddeċiedi dwar l-ammissibbiltà tar-rikors. Minn naħa, ir-rikors huwa inammissibbli sa fejn huwa dirett kontra l-istediniet magħmula lir-rikorrent sabiex jirriżenja mill-funzjonijiet tiegħu bħala president tal-grupp I u sabiex jirtira l-kandidatura tiegħu għall-presidenza tal-KESE, peress li dawn l-istediniet ma għandhomx effett legali vinkolanti. Min-naħa l-oħra, ir-rikors huwa ammissibbli sa fejn huwa dirett kontra d-deċiżjoni li r-rikorrent jitneħħa mill-funzjonijiet tiegħu ta’ superviżjoni u ta’ ġestjoni tal-persunal. Fil-fatt, din id-deċiżjoni, li tipprekludi lir-rikorrent milli jeżerċita setgħa ġerarkika, tipproduċi effetti legali vinkolanti u tikkawżalu preġudizzju.
Sussegwentement, il-Qorti Ġenerali tikkonstata li l-verżjoni mhux kunfidenzjali tar-rapport tal-OLAF tinkludi sunt tad-dikjarazzjonijiet tax-xhieda u tal-informaturi li nstemgħu. Fil-fatt, din il-verżjoni tispjega kull aġir li bih huwa kkritikat ir-rikorrent u tiddeskrivi l-effetti li dan l-aġir kellu fuq is-saħħa tal-persuni kkonċernati.
Sa fejn l-imsemmi sunt jirrifletti s-sustanza tax-xhieda miġbura, il-Qorti Ġenerali tikkonkludi li n-nuqqas ta’ komunikazzjoni tal-annessi tar-rapport tal-OLAF ma jaffettwax il-legalità tad-deċiżjoni kkontestata.
Fl-aħħar nett, matul il-proċedura quddiem il-Qorti Ġenerali, l-avukati tar-rikorrent ġew mistiedna jissottoskrivu impenn ta’ kunfidenzjalità qabel ma jirċievu kopja tal-annessi tar-rapport tal-OLAF (
2
). Madankollu, l-avukati tar-rikorrent sostnew li l-osservazzjonijiet tagħhom ma setgħux jissostitwixxu dawk li r-rikorrent seta’ jagħmel li kieku huwa stess kellu aċċess għall-annessi msemmija. F’dan ir-rigward, il-Qorti Ġenerali tikkonstata li l-avukati tar-rikorrent ma identifikaw ebda element fl-annessi tar-rapport tal-OLAF li s-sustanza tagħhom ma kinitx tinsab diġà fil-verżjoni mhux kunfidenzjali tal-imsemmi rapport. Peress li dan l-approċċ seta’ jitwettaq mingħajr ma jikkomunika lir-rikorrent il-verżjoni kunfidenzjali tad-dikjarazzjonijiet tax-xhieda mismugħa matul l-investigazzjoni, il-Qorti Ġenerali tikkonkludi li ma huwiex neċessarju li jiġu eżaminati l-osservazzjonijiet komplementari li r-rikorrent seta’ jippreżenta huwa stess kieku kien jaf bihom.
(
1
)	Deċiżjoni (UE) 2020/1984 tal-Parlament Ewropew tat‑13 ta’ Mejju 2020 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2019, Taqsima VI - Il-Kumitat Ekonomiku u Soċjali Ewropew (ĠU 2020, L 417, p. 469), u r-Riżoluzzjoni (UE) 2020/1985 tal-Parlament Ewropew tal‑14 ta’ Mejju 2020 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2018, Taqsima VI ‑ Il-Kumitat Ekonomiku u Soċjali Ewropew (ĠU 2020, L 417, p. 470).
(
2
)	L-Artikolu 103(3) tar-Regoli tal-Proċedura tal-Qorti Ġenerali jipprevedi l-possibbiltà, għall-Qorti Ġenerali, li tinforma lil parti prinċipali b’ċerta informazzjoni jew dokumenti rilevanti għall-eżitu tat-tilwima u li tkun ta’ natura kunfidenzjali, billi tissuġġetta l-iżvelar tagħha għas-sottoskrizzjoni ta’ impenji speċifiċi. Barra minn hekk, mill-punt 191 tad-Dispożizzjonijiet Prattiċi għall-Implementazzjoni tar-Regoli tal-Proċedura jirriżulta li tali impenn jista’ jikkonsisti fil-fatt li r-rappreżentanti ta’ parti jimpenjaw ruħhom li ma jikkomunikawx din l-informazzjoni jew dokumenti lill-mandant tagħhom jew lil terz.